**Myriam Halden Bjerkli** (født 3. januar 1963 i Tromsø) er en norsk forfatter, journalist, frilansfotograf, selger, oversetter, og forlagsredaktør / forlegger bosatt i Larvik.

Forfatterskap
-------------

Hun debuterte hos Gyldendal forlag med ungdomsboka *Cyprianus* i 2007. Den ble oversatt til dansk i 2008. Boka ble kåret til «Randabergboka 2007», en kåring foretatt blant alle femteklassingene i Randaberg utenfor Stavanger. I august 2009 kom bok nummer to, ungdomsboka *Mickel i mål* på Gyldendal forlag. I 2010 ga hun ut foto- og faktaboken *The Gambia*, samt dikt- og maleriboken *Rock`n roll, baby*, et samarbeidsprosjekt med maleren Kari-Mette Astrup. I mars 2017 debuterte hun som krimforfatter, med romanen *Lille Linerle*, en bok som ble nominert til Maurits Hansen-prisen – Nytt Blod. I februar 2019 kom oppfølgeren *Stella Polaris,* som ble nominert til «Sølvkniven», en krimpris som deles ut årlig i forbindelse med krimfestivalen «Blodig alvor i landsbyen» i Randaberg*.* Samme pris ble Bjerkli nominert til i 2022 for sin neste roman, *Engelens fall,* og i 2023 ble hun tildelt prisen for *Grønnøyd monster.* *Grønnøyd monster* ble også nominert til Rivertonprisen samme år.

Bjerkli har bidratt til flere antologier, tidsskrift og aviser med intervju, dikt, noveller og kåseri, samt vunnet diverse skrivekonkurranser. Blant annet vant hun NRKs påskekrimføljetongkonkurranse i 2003, NRK P2s SMS-diktkonkurranse i 2004 og NRK/Bokprogrammets diktkonkurranse i 2006.

Fotografvirksomhet
------------------

Bjerkli har bidratt med fotografier i bøker, blader og aviser, samt er premiert i flere fotokonkurranser, både lokalt, nasjonalt og internasjonalt. Hun har også deltatt på flere juryerte fotoutstillinger, blant annet i Norge, Italia og USA, samt hatt separatutstillinger i Sandefjord og Larvik.

Journalistikk
-------------

Hun jobbet for gratisavisa ILarvik i perioden 2005–2007, og fra 2008 til 2013 jobbet hun som journalist for lokalavisen Østlands-Posten i Larvik. Høsten 2011 var hun i tillegg vikarierende redaktør for *Byavisa Larvik & Stavern*. Hun jobbet også som fast frilanser for *Bomagasinet* til Larvik Boligbyggerlag fra 2010 til desember 2022.

Annet
-----

Bjerkli er også daglig leder i safefirmaet M.H. Bjerkli, og er forlagssjef i Forlagshuset i Vestfold, som består av de fire imprintforlagene Liv forlag, Lyst forlag, Jubel forlag og Forglemmegei forlag. I tillegg drifter hun nettstedet *Litteraturmagasinet*.

Bibliografi
-----------

### Som forfatter

* 2006: *Tre i spann* (lyrikk), Setesdalsforlaget – sammen med Ånund K. Homme og Grethe Larsen2007: *Cyprianus* (ungdomsroman), Gyldendal
* 2009: *Mickel i mål* (ungdomsroman), Gyldendal
* 2010: *The Gambia* (fagbok), LIV forlag, nyutgitt også på engelsk i 2014
* 2010: *Rock`n roll, Baby* (lyrikk), LIV forlag
* 2017: *Lille Linerle* (spenningsroman), LIV forlag
* 2019: *Stella polaris* (spenningsroman), Capitana forlag
* 2020: *Djevelens yngel* (spenningsroman), Capitana forlag
* 2021: *Engelens fall* (spenningsroman), Strawberry Publishing
* 2022: *Grønnøyd monster* (spenningsroman), Strawberry Publishing
* 2023: *Elskede Emilie* (spenningsroman), Bonnier forlag
* 2024: Samiras død(spenningsroman), Bonnier forlag

### Som oversetter

* 2014: Elisabet Omsèn/Eva Lindegren: *Pappa sitter i fengsel* – oversatt fra svensk.
* 2016: Elisabet Omsèn: *På utsiden* – oversatt fra svensk
* 2017: Marie Bosson Ridell: *Emma sier nei* – oversatt fra svensk

Referanser
----------

1. ↑  802 sider på fire uker-Aftenbladet Arkivert 9. februar 2008 hos Wayback Machine.
2. ↑  Forlag, Gyldendal Norsk. «Bjerkli, Myriam Halden». *www.gyldendal.no* **(norsk)**. Arkivert fra originalen 4. mars 2016. Besøkt 20. april 2019.
3. ↑  Bjerkli, Myriam (11. november 2010). «Litteraturuka og Krimscenen delte scenen på Cordelias Hus». *litteraturivestfold.origo.no*. Arkivert fra originalen 19. februar 2014. Besøkt 20. april 2019.
4. ↑  Jan Henrik Heggebø (15. januar 2022). «Dette er de nominerte til Sølvkniven» **(nb\_NO)**. Bygdebladet. Arkivert fra originalen 21. januar 2022. Besøkt 21. januar 2022.
5. ↑  «Forlagshuset i Vestfold». *Default Store View*. Besøkt 20. april 2019.

Eksterne lenker
---------------

* (no) Offisielt nettsted Rediger på Wikidata
* Myriam Halden Bjerkli på Facebook Rediger på Wikidata

* Myriam Halden Bjerkli på LinkedIn Rediger på Wikidata
* Forfatterside hos Gyldendal Forlag Arkivert 4. mars 2016 hos Wayback Machine.
* Forfatterside hos Capitana Forlag
* Liv Forlags forfatterside
* Presentasjon av Myriam H. Bjerkli i Forfatterkatalogen på Forfattersentrums nettsider

Portal: Litteratur